জুলাই ৬ তারিখে এসে পুঁজিবাজারে মোট সক্রিয় বিও হিসাব দাঁড়িয়েছে ২৫ লাখ ৮৮ হাজার ১১৪টি। এরমধ্যে পুরুষ হিসাবধারীর সংখ্যা ১৯ লাখ ২৮ হাজার ৫৩৯টি, মহিলা হিসাবধারীর সংখ্যা ৬ লাখ ৫০ হাজার ৯৪টি এবং কোম্পানির হিসাব সক্রিয় ছিল ৯ হাজার ৪৮১টি। মোট বিও হিসাবের মধ্যে দেশীয় হিসাবধারীর ছিল ২৪ লাখ ৪৫ হাজার ৭২৮টি, প্রবাসী বাংলাদেশীর হিসাব সক্রিয় ছিল ১ লাখ ৩২ হাজার ৯০৫টি। এ সময়ের মধ্যে প্রবাসী বাংলাদেশীদের হিসাব বন্ধ হয়েছে ৪ হাজার ২৮৪টি। বিভিন্ন কোম্পানির সক্রিয় বিও হিসাব রয়েছে ৯ হাজার ৫০৯টি। এ বিষয়ে ব্র্যাক ইপিএল ইনভেস্টমেন্ট লিমিটেডের প্রধান গবেষণা কর্মকর্তা দেবব্রত কুমার সরকার আলোকিত বাংলাদেশকে বলেন, বিও হিসাব বন্ধ হলেও বাজারের জন্য নেতিবাচক কিছু নয়। নবায়ন ফি না দেয়ার কারণে এসব বিও হিসাব বন্ধ হয়েছে। বাজার বিশ্লেষকরা বলছেন, বিও হিসাব বন্ধ করে দেয়ার প্রবণতাটি ব্রোকার হাউসগুলোতে বেশি। বাজার যখন ভালো ছিল তখন অনেক বিনিয়োগকারী প্রয়োজনের অতিরিক্ত বিও হিসাব খুলেছিলেন। ২০১০ সালের পর বিনিয়োগকারীদের প্রত্যাশা অনুযায়ী বাজার স্থিতিশীল বা ঊর্ধ্বমুখী না হওয়ায় এখন অনেক বিনিয়োগকারী তাদের অপ্রয়োজনীয় বিও হিসাবে নবায়ন ফি দিচ্ছেন না। এতেই মূলত এগুলো বন্ধ হচ্ছে।